‘Emmers vol blydskap’ vir sanger ná eersteling se geboorteJacobus Silwer se dogtertjie, Emmalè Judith Coetzee (Foto: Verskaf) Die gewilde sanger Jacobus Silwer (38) en sy vrou, Lizame Coetzee (34), het Dinsdag hul eersteling in die wêreld verwelkom. Jacobus het vandag ’n foto van dié dogtertjie, genaamd Emmalè Judith Coetzee, op Facebook gedeel. Sy is op 21 Augustus om 19:29 gebore. Die “Genade vir Afrika”-sanger het aan Maroela Media gesê hy kan nie die gevoel beskryf om sy dogtertjie vir die eerste keer vas te hou nie. “Daar is niks anders soos dit in die wêreld nie. Ons het nie geweet of ons moet lag of huil nie. Ek was lanklaas só emosioneel. Ek kyk nou anders na dinge – ek kyk anders na myself, my vrou, en sommer die hele wêreld. Dit is ongelooflik; ŉ uitsonderlike geskenk,” het hy gesê. Jacobus het gesê hulle kan nog nie besluit na wie sy lyk nie, omdat sy vir hulle elke dag anders lyk. “Die eerste dag het almal gesê sy is haar pa se kind, die tweede dag het ons weer gedink haar oortjies lyk soos haar ma s’n. Ek sien ook op verskillende tye dat sy soos my ma en my skoonma lyk, so ek dink sy is maar ŉ mengsel van ons almal. Sy is darem ŉ baie mooi mengsel,” het hy gesê. Die naam Emmalè is ŉ samevoeging van Lizame en Jacobus se oumas se name, wat Emmarentia en Helena was. Jacobus vertel dat haar tweede naam ook baie spesiaal is. “Ons het dit eintlik nie aanvanklik geweet nie, maar beide my en Lizame se ma’s se tweede name is Judith, so ons wou dit graag in die familie hou en het dit toe vir Emmalè ook gegee.” Jacobus Silwer en sy vrou, Lizame (Foto: Instagram) Jacobus het gesê dit was ŉ vreemde gevoel toe hulle Donderdag vir die eerste keer saam met Emmalè by hul huis instap. “Dit was ŉ gevoel van ‘dit gaan nooit weer dieselfde wees nie’. Dit is amper ŉ tikkie nostalgie gepaard met helse emmers vol blydskap,” het hy gesê. “Ek kan nie wag vir al die drukkies, die rondhardloop op die plaas en die fietsry nie. Ek wil hê sy moet ŉ regte ongeskonde kind wees wat eers skoene begin dra as sy skool toe moet gaan,” het hy gesê. Jacobus is nie bang vir ŉ vuil doek nie, en het gesê hy het eintlik uitgesien daarna om doek om te ruil. “Doek omruil is vir my ŉ spesiale ding wat ek vir my dogtertjie wíl doen, want sy kan dit nie self doen nie. Van die eerste oomblik dat ek daardie stemmetjie gehoor het, het ek geweet ek sal enigiets vir haar doen. Daai stem eggo in jou siel in en praat met jou.” Jacobus en Lizame wil graag hul familie, al hul hartsvriende, hul vroedvrou, Leandri, en hul ginekoloog, Marise, bedank vir die rol wat hulle gespeel het daarin om dié tyd in hul lewe só spesiaal te maak.